VENDIM
Nr. 254, datë 7.10.2022

MBI NJË NDRYSHIM NË VENDIMIN NR. 242, DATË 23.9.2022, TË BORDIT TË ERE-s, MBI KËRKESËN E SHOQËRISË FSHU SHA, LIDHUR ME KOSTOT QË DUHET TË PËRFSHIHEN NË LLOGARITJEN E ÇMIMIT ME PAKICË TË ENERGJISË PËR KLIENTËT FAMILJARË, ME KONSUM MBI 800 KWH NË MUAJ

Në mbështetje të neneve 1, 83, 85, pika 1 dhe 2, 90 të ligjit nr. 43/2015, “Për sektorin e energjisë elektrike”, të ndryshuar; të nenit 12, nenit 105, germa “c”, të Kodit të Procedurave Administrative të Republikës së Shqipërisë; të vendimit të Këshillit të Ministrave (VKM) nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, të ndryshuar; VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; nenit 7, germa “g”, të “Metodologjisë së përcaktimit të çmimeve për shitjen e energjisë elektrike me pakicë te klientët fundorë, që furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017, dhe nenit 15, të “Rregullores për organizimin, funksionimin dhe procedurat e ERE-s”, miratuar me vendim të Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 7.10.2022, mbasi shqyrtoi relacionin me nr. 1773 prot., datë 6.10.2022, të përgatitur nga drejtoritë teknike, “Mbi një ndryshim në vendimin nr. 242, datë 23.9.2022, të Bordit të ERE-s, “Mbi kërkesën e shoqërisë FSHU sh.a. lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”,
konstatoi se:
- Korporata Elektroenergjetike Shqiptare (KESH) sh.a. i ka dërguar Shoqërisë Furnizuesi i Shërbimit Universal (FSHU) sh.a. dhe ERE-s shkresën me nr. 4820/6 prot., datë 5.10.2022, me anë të së cilës ka bashkëlidhur vendimin nr. 10, datë 4.10.2022, të Këshillit Mbikëqyrës të KESH sh.a., “Për pezullimin e aplikimit të tarifave të shitjes së energjisë elektrike për FSHU sh.a., për muajin tetor 2022”, dhe vendimin nr. 6490/5 prot., datë 5.10.2022, të Asamblesë së Përgjithshme të Aksionarit, “Për pezullimin e aplikimit të tarifave të shitjes së energjisë elektrike për FSHU sh.a., për muajin tetor 2022”, si dhe relacionin shpjegues mbi të cilin janë mbështetur këto vendime.
- Me datë 6.10.2022, ERE u njoh me vendimin nr. 6490/5 prot., datë 5.10.2022, të Asamblesë së Përgjithshme të Aksionarit, nga i cili rezulton ndryshimin e çmimit të shitjes së energjisë elektrike për FSHU sh.a. 
- Bazuar në nenin 5, pika 2, të VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, ndër të tjera përcakton, se: “... Shoqëria publike e prodhimit, e ngarkuar me detyrimin e shërbimit publik, furnizon Furnizuesin e Shërbimit Universal me të gjithë sasinë e nevojshme, për furnizimin e klientëve universalë, sipas çmimit për njësi të energjisë elektrike, të miratuar nga Asambleja e Përgjithshme e Shoqërisë”. 
- Gjithashtu, neni 4, pika 7, e VKM-së nr. 456, datë 29.6.2022, përcaktohet se: “Ky vendim është i zbatueshëm edhe për përballimin e situatës së gjendjes së emergjencës në furnizimin me energji elektrike, sipas nenit 90, të ligjit nr. 43/2015, “Për sektorin e energjisë elektrike”. Në vijim, shoqëria KESH sh.a. ka vendosur tarifimin për shitjen e energjisë elektrike për muajin tetor 2022, sipas tabelës më poshtë:
[image: ]

- Ndër të tjera në relacionin shpjegues të KESH sh.a., mbi të cilin janë mbështetur vendimet e Këshillit Mbikëqyrës dhe Asamblesë së Përgjithshme të Aksionarit të KESH sh.a., deklaron se përmirësimi i situatës hidrologjike në kaskadën e lumit Drin, si dhe rënia konsumit të energjisë elektrike të klientëve ,të cilët shërbehen nga FSHU sh.a. ka bërë të mundur mosekspozimin e KESH sh.a., në blerjen e energjisë elektrike në tregun e lirë. 
- KESH sh.a. deklaron se situata financiare e shoqërisë për periudhën deri në fund të muajit tetor 2022, bën të mundur përballimin e nevojës për energji të FSHU sh.a., energji e cila do të ofrohet nga KESH sh.a., në zbatim të detyrimit të shërbimit publik.
- Shoqëria KESH sh.a. deklaron se prodhimi nga kaskada do të destinohet vetëm për mbulimin e konsumit të klientëve në TU, familjar, biznese në TU dhe klientë që furnizohen në TM në regjimin e FM-së niveli i tensionit 6/10/20 kV, çmimi i të cilëve është i mbrojtur.
- Shoqëria deklaron, se në kuadër të përditësimit periodik të situatës hidrike dhe aktivitetit do të përditësojë brenda datës 25 tetor 2022 Këshillin Mbikëqyrës dhe Asamblenë e Aksionarëve për të dhënat financiare dhe energjetike, me qëllimin e paraqitjes së situatës dhe marrjen e vendimeve të nevojshme për aplikimin e tarifimeve.
- Meqenëse me vendimin nr. 6490/5 prot., datë 5.10.2022, të Asamblesë së Përgjithshme të Aksionarit, çmimi i miratuar prej 2.6 lekësh/kwh për klientët familjarë dhe jofamiljarë në TU është i njëjtë me çmimin e njohur nga ERE, në përllogaritjen e kostove të blerjes së energjisë elektrike të FSHU sh.a., shprehur dhe në vendimin nr. 74, datë 13.4.2022, “Mbi vlerësimet e ERE-s për kostot e aktivitetit të furnizuesit të shërbimit universal, për periudhën 1.5.2022–31.12.2022”, të Bordit të ERE, vlerësohet se për muajin tetor 2022, çmimet e shitjes së energjisë elektrike për klientët që furnizohen në kushtet e shërbimit universal nga FSHU sh.a., për muajin tetor 2022, të vijojnë të jenë ato të miratuara në vendimin nr. 74/2022 të Bordit të ERE-s.
[bookmark: _GoBack]- Bazuar në përmirësimin e treguesve tekniko-ekonomik, sikurse ka ndodhur së fundmi për muajin tetor 2022, në rastin se kostoja e blerjes së energjisë elektrike të FSHU sh.a., në zbatim të VKM-së nr. 456/2022, do të vijojnë të jenë ato të miratuara nga Asambleja e Përgjithshme e Aksionarit të KESH sh.a., prej 2.6 lekësh/kwh, për të gjithë konsumatorët të cilët shërbehen në kushtet e Shërbimit Universal të Furnizimit. 
- Në këto rrethana, ERE do të vijojë me ndryshimet përkatëse në vendimit nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, duke lënë në fuqi çmimet e shitjes me pakicë të energjisë elektrike të miratuara me anë të vendimit nr. 74/2022 të Bordit të ERE-s, nëse do të ketë ndryshime të theksuara.
Për gjithë sa më sipër, Bordi i ERE-s

VENDOSI:

1. Të miratojë ndryshimin e pikës 1 të vendimit nr. 242, datë 23.9.2022, si më poshtë:
- “Miratimin e çmimit të shitjes së energjisë elektrike prej 42 lekësh/kwh për konsumin mbi 800 kwh/muaj, për klientët familjarë, për periudhën 1 nëntor–31 dhjetor 2022”.
2. Lënien në fuqi të çmimeve të shitjes me pakicë të energjisë elektrike të FSHU sh.a., për konsumatorët familjarë, të miratuara me anë të vendimit të Bordit të ERE-s nr. 74, datë 13.4.2022, për muajin tetor 2022. 
3. Drejtoria Juridike dhe e Zgjidhjes së Mosmarrëveshjeve të njoftojë FSHU sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë dhe i shtrin efektet nga data 1 tetor 2022.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR 
Petrit Ahmeti

